112-hätäpuhelin pirisee uuden villityksen vuoksi – "Meillä ei ole tähän välineitä, palveluita löytyy Googlesta"

Juhani Laitinen sanoo, että ampiaispesä menee helposti rikki, jos sitä siirtää. – Ampiaiset saattavat kuitenkin ruveta korjaamaan sitä. Katja Juurikko

Madeleine Hahl

– Ampiaispesät ovat uusi villitys, josta pelastuslaitokselle soitetaan. Niistä on soitettu tänä kesänä poikkeuksellisen paljon, kertoo palomestari Ari Koivu Keski-Uusimaa-lehdelle.

– Ihmiset soittelevat meille, että heidän omakotitalonsa lipassa on ampiaispesä ja he pyytävät meitä siirtämään sen pois. Ainakaan Keski-Uudenmaan pelastuslaitoksella ei ole minkäänlaisia välineitä tai koulutusta ampiaispesien siirtämiseen tai tuhoamiseen.

Koivu kertoo, että soittoja tulee, kun pesiä on tehty esimerkiksi kotien lähelle.

– Ihmiset sanovat, että he eivät halua tuhota pesää, sillä se on elämän tuhoamista. Sitten sen pesän pitää antaa olla siinä, siirtää itse tai tilata ammattilainen paikalle.

Koivu myöntää, että pesien omapäinen tuhoaminen saattaa muodostua vaaralliseksi, jos on allerginen pistoille.

– Palveluntarjoajia löytyy netistä Googlea käyttämällä. Emme me lähde rikkomaan minkään eläimen pesää, meidän automme kyljessähän lukee pelastuslaitos.

Asiasta kertoi ensin Keski-Uusimaa.

Pesän voi siirtää Tuholaistorjuntayritys Jesurunin omistaja Juhani Laitinen kertoo, että ampiaispesiä voi yrittää siirtää esimerkiksi läheiseen pusikkoon. Pesä menee kuitenkin helposti rikki. Ampiaispesien tuhoamisen hinta vaihtelee Laitisen mukaan tehtävän haastavuudesta ja kohteen etäisyydestä yrityksen toimipaikasta. Hänen arvionsa torjuntayritysten yleisestä hintahaarukasta ampiaispesän tuhoamiselle on 130–350 euroa. Koska siirtäminen on haastavampaa kuin tuhoaminen, se maksaa Laitisen mukaan muutaman kympin enemmän.